
Kao što je poznato, u četvrtak, 28.09.2017, održana je Izvanredna izborna Skupština NK Glavice gdje je okrenuta nova stranica klupske povijesti izborom novog vodstva.
Ivica Bajić je tako naslijedio Tina Dinarinu, a uz njega, kao novog predsjednika Kluba, u Izvršni odbor još su izabrani:
- Ivica Bajić (predsjednik)
- dipl.iuri  Lari Glavaš 
- Filip Knez (senior  NK Glavice)
- dr.sc kinezioloških znanosti Renata Pavić (Savjetnik zdravstveno- razvojne službe NK Glavice)
- Ante Tolić (direktor marketinga i posebnih projekata)
- Josip Labrović (senior NK Glavice)
- Zoran Erceg (dipl. Ing)

Izabran je i novi Nadzorni odbor u sastavu:
Petar Jelinčić
Denis Matić
Zoran Barać
Za likvidatora je ujedno izabran Ante Tolić.

Savjetnik predsjednika za razvoj omladinskog pogona je  Slobodan Subašić (Završen KIF u Splitu smjer sportski trener  i Viši nogometni trener na KIF u Zagrebu).
Na Skupštini je usvojen plan i program za ozdravljenje nogometnog kluba Glavice kroz četiri točke, a isti vam donosimo u nastavku.
PLAN I PROGRAM ZA OZDRAVLJENJE NK GLAVICE 
(u daljnjem tekstu klub)


1. Jasno i novo ustrojstvo kluba

Jedan od većih problema unutar nogometnog kluba Glavice jest raspodjela kako radnog kadra tako i odgovornosti u izvršavanju samog posla. Da bi klub poslovao pozitivno treba se jasno definirati ljudski kadar koji će upravljati klubom te raspodjela odgovornosti koju posjeduje svaki član izvršnog odbora  kluba u svrhu doprinosa razvoju kluba. Raspodjelu odgovornosti vrši predsjednik kluba. Članovi izvršnog odbora bi bili volonteri kluba.

Ustrojstvo kluba bi trebalo izgledati:
- Skupština
- Predsjednik
- Izvršni odbor
- Nadzorni odbor 
- Članovi izvršnog i nadzornog odbora bili bi volonteri 
- Predsjednika, IO I NO kluba bira skupština
- Predsjednik kluba odabire sportskog savjetnika, direktora marketinga i posebnih projekata te pravnika.
- Voditelja škole nogometa biraju predsjednik i sportski savjetnik.
- Trenere u klubu dovode zajedno (u dogovoru) predsjednik kluba i sportski savjetnik 
- Sportski savjetnik, direktor marketinga i posebnih projekata i voditelj škole nogometa su volonteri kluba.
- Za razvoj i brojnost omladinskog pogona bili bi zaduženi treneri i direktor marketinga. Oni u dogovoru s predsjednikom predlažu aktivnosti u sportskom, radnom i marketinškom smislu u svrhu povećanja broja djece u omladinskoj školi
- Trenere u omladinskom pogonu biraju sportski savjetnik i predsjednik kluba. Treneri u klubu su ujedno i mentori.
- Predsjednik  i direktor marketinga zaduženi su za stvaranje uvjeta u klubu  da bi klub mogao koristiti mjere Vlade Republike Hrvatske odnosno stručnog osposobljavanja  za rad bez zasnivanja radnog odnosa - Mjere aktivne politike zapošljavanja trenera s kineziološkog fakulteta smjer nogomet sa šireg područja grada Sinja.

- Svima je jasno da dosadašnji način funkcioniranja kluba vodi klub u propast. Apsolutno je potrebno kadrovsko restrukturiranje kluba.



2. Četiri asa kluba

Četiri asa kluba sačinjavali bi predsjednik, sportski savjetnik, direktor marketinga i pravnik.

Uloga predsjednika bi bila osiguravanje financijskih sredstava (sponzori), te vrlo jasna vizija i strategija razvoja kluba u infrastrukturnom (osiguravanje uvjeta treniranja u zimskim uvjetima u prvom redu za  najmlađe članove kluba, a zatim i za ostale članove omladinskog pogona) i sportskom smislu,  konsolidacija financija kluba i dubioza prijašnjih uprava (kako tekuće sezone tako i za duža razdoblja), 
osiguravanje financijske stabilnosti i samoodrživosti kluba te osiguranje redovitih primanja radne zajednice kluba.

Direktor marketinga imao bi ulogu u sastavljanju i predlaganju programa te realizaciju posebnih projekata, te priprema projekata za sudjelovanje na natječajima: Grada, Županije, Turističke zajednice, HNS-a i svih ostalih natječaja sufinanciranja i poticaja za sport.

Projekti u pripremi su:
- stvaranje pretpostavki za osnivanje ekipe za mini nogomet pod okriljem NK Glavice (Mini nogomet je     najbrži rastući sport u Europi)
- kamp mladih
- cageball liga
- četiri manja turnira tijekom razdoblja 2017/2018
- veliki memorijalni, međunarodni nogometni turnir “Mirko Perić” 2018


- Pravnik bi bio zadužen za sve pravne poslove i kontrolu da sve radnje funkcioniraju u skladu sa zakonima Republike Hrvatske te za kontrolu svih predloženih ugovora u vidu suradnji i zaštita interesa nogometnog kluba Glavice.


3. Omladinski pogon (škola nogometa)

Omladinski pogon NK Glavice, po nama, predstavlja svjetlo na kraju tunela. Temelj je razvoja i konsolidacije kluba.

Prvo treba napraviti pravilan ustroj svih selekcija. Ključ svega bi trebao biti u rukama savjetnika škole nogometa. Na to mjesto predsjednik postavlja čovjeka s mnogo nogometnog iskustva, visokog stupnja nogometnog znanja i morala. Sam savjetnik škole nogometa dalje izabire trenere koji će voditi mlađe uzrasne kategorije te surađuje sa sportskim direktorom i direktorom marketinga.

Savjetnik je dužan napraviti dugoročan plan sportskog razvoja u nogometu, da niti jedno dijete nema potrebu napustiti Glavice u svom nogometnom razvoju. Cilj je da djeca ne odlaze već da radom dokažemo da su Glavice sredina poželjna za daljnji nogometni razvoj i da nam dolaze djeca iz drugih sredina.
Uloga predsjednika je osiguravanje uvjeta i kapaciteta za što veći rast omladinskog pogona, a uloga direktora marketinga je da se rad škole prezentira na najbolji mogući način.

Uloga savjetnika zdrastvene- razvojne službe bila bi:
Savjet ,  preporuka i provođenje dodatnog kinematičkog programa sa disfunkcionalnim igračima.
Modificirajući utjecaji treninga se mogu pratiti, naše područje djelovanja je upravo proučavati posljedice djelovanja aktivnosti na organizam te potpomoći igrača modificirati prema optimalnim vrijednostima. 
Interes u sportu je primarno sportski rezultat, ali u radu sa sportašima  potrebno je provoditi mjerenja i praćenja jer sa time se započinje svaki trenažni proces, a podaci dobiveni takvim mjerenjem čine podlogu za daljnji i još uspješniji rad.
Provoditi alternativne programe vježbanja sa igračima. 
Mjerenjem tijela možemo otkriti  dobre i loše strane pripremljenosti. 
Kinematičkim pristupom odnosno individualnim treningom popravljamo nedostatke te vršimo komparaciju sa modalnim vrijednostima nogometaša. 
Idemo u pravcu individualnog sportaševog razvoja, a za to je potrebno imati točnu procjenu kako bi disfunkciju doveli u optimalni status. 

4. Uloga seniora u radu kluba

Seniori kluba trebaju imati poseban status kada je klub u pitanju jer su u najtežim trenucima stali uz klub i svojim srcem i zalaganjem bez ikakvih privatnih interesa omogućili da se klub još uvijek natječe. Zbog  toga će imati prioritet kada su u pitanju privilegije koje bi kao prvotimci i sutra bivši prvotimci trebali imati, a to su sudjelovanje u izvršnom odboru preko svojih predstavnika i aktivno sudjelovanje u daljnjem razvoju kluba. Klub će također organizirati društvo veterana, odnosno momčad koja bi se natjecala u županijskoj ligi veterana. Glavice trebaju svoje veterane i veteranima vrata kluba uvijek trebaju biti otvorena.

U planu je osnivanje Mininogometnog kluba “Glavice” pod okriljem NK Glavice. Mininogomet je sport namijenjen isključivo amaterima/rekreativcima koji uz svakodnevne obveze u školi, na studiju ili poslu od sada mogu sudjelovati na službenom natjecanju, postati prvaci svoga grada, boriti se za naslov prvaka Hrvatske, ali i ostvariti svoj san i nastupiti za reprezentaciju Hrvatske te se s pravom mogu "osjećati kao profesionalci". Mininogomet se službeno igra na području cijele Hrvatske te postaje sport koji okuplja amatere odnosno rekreativce iz cijele Hrvatske i iz dana u dan postaje sve veći te sve više gradova/natjecanja želi biti dio mininogometne obitelji. Zapravo, kako je jedan novinar nedavno napisao mininogomet postaje sinonim za amaterski sport u Hrvatskoj. Kroz Mini nogomet klub planira i nakon igračke karijere zadržati seniore blizu kluba. Da budu tu kao primjer mlađim uzrastima da aktivan sportaš možeš biti cijeli život. Na taj način u socijalnom smislu i primjerom gradimo mlađe uzraste da postanu ljudi i da se njihov razvoj bez obzira na nogomet manifestira da Glavice postanu zdravija sredina.

O projektu


Kontinuirani rad od samog dolaska uprave i očuvanje nogometnog kluba na ovom području kao tradicijske vrijednosti malog mjesta. Naglasak će biti na izgradnji zdravog kluba, omladinskog pogona kroz profesionalizaciju škole nogometa i korištenje potencijala zdrave djece odrasle u prirodnom okruženju. Prenošenjem prioriteta s prve momčadi na omladinski pogon klub se, iako niže rangiran na službenoj HNL ljestvici, može pokrenuti i povećanjem interesa i posljedično upisanim brojem djece, uvođenjem novih planova i okupljanja zainteresiranih sudionika u zajedničkom obnavljanju resursa. Rezultati na tablici nam trenutno nisu bitni, ali kvalitetnim radom i konsolidacijom kluba čim se steknu uvjeti počet ćemo razmišljati i o njima. 

Dodatna postignuća ostvarit ćemo novim vodstvom kluba, angažiranjem mlađih, sposobnih i nadasve stručnih ljudi iz svijeta sporta (nogometa), marketinga, realnog sektora i struke ne usko vezane za nogomet, a o kojima nogomet ovisi i pokretanjem izrade novih kratkoročnih i dugoročnih planova rada kluba. Budući da su mladi osjetljiva skupina u društvu socijalna isključenost je nešto što može za sobom povući niz drugih problema kao što je nasilje, depresija, pretilost, razne imuno bolesti, pa sve do težih oblika odavanja ovisnostima (alkohol, droga…). Djeca koja su na vrijeme usmjerena sportu općenito su boljeg psihofizičkog zdravlja, postižu bolji uspjeh u školi, imaju bolje razvijene socijalne vještine i timski su orijentirana. Kroz navedene ciljeve NK Glavice želi potaknuti djecu i mlade na bavljenje sportom te provoditi preventivne planove očuvanja zdravlja i odgojne planove mladih, ali i pružiti kvalitetan temelj u budućem sportskom razvoju.

Plan uprave je usmjerenje ka razvoju i budućnosti kroz osiguranje i očuvanje osnovnih uvjeta (glavno i pomoćno igralište, osnovna sportska oprema) neophodnih za motivaciju i uključenost što većeg broja djece i mladih, osiguranje uvjeta treniranja po svim vremenskim uvjetima, smanjenje neravnopravnosti, promicanje jednakih prava. Cilj ovog projekta je doprinos općoj dobrobiti i podizanje kvalitete života društvene zajednice, te poticanje djece i mladih na sportske aktivnosti kroz stvaranje boljih uvjeta i formiranje omladinske škole NK Glavice. 

Projekt uključuje aktivnosti sudjelovanja na sportskim natjecanjima i raznim događajima u sportu uz sudjelovanje članova i članova omladinskog pogona. U svrhu promocije djelovanja i uključenja lokalnog stanovništva NK Glavice organizirat će sportska natjecanja u sezoni kao npr. omladinska natjecanja u Glavicama, od kojih jedan međunarodnog karaktera. Veća zastupljenost djece i mladih u natjecanjima i turnirima omogućava usavršavanje u treninzima te s vremenom bolji plasman i prelazak u viši rang natjecanja. 

Za kraj

Ovaj program smo napisali isključivo zbog dovođenja kluba pred gašenje i želje da krenemo naprijed. Previše toga lošeg se događa, a malo je onih koji su skloni ponuditi rješenja kako ostvariti napredak. Uvijek se sve svodi na isto, nema rada, nema reda, nema discipline i što je najvažnije nema želje za napretkom. I to je ono što najviše boli. Svi zajedno možemo puno toga. Bit će teško ali zajedno to možemo. 
Koristimo na kraju priliku da pozovemo sve mlade koji žele trenirati nogomet, kao i zainteresirane trenere da nam se jave i da se pridruže ovom pionirskom pothvatu skupine entuzijasta i prvom ovakvom pothvatu na prostorima Cetinske krajine.

Uprava NK Glavice
Glavice, 01.10.2017

